T. Cabaj, poslanec: (2001-11-09):
J. Migaš, predseda NR SR: Ďakujem, pán poslanec. Pán poslanec Šepták, faktická poznámka? Faktická poznámka k vystúpeniu pána poslanca Cabaja. Pán poslanec Šepták, nech sa páči. R. Šepták, poslanec: Ďakujem za slovo, pán predseda. Dovoľte mi, aby som aj ja vyjadril ostrý protest proti tomu, čo sa v tomto parlamente deje. Vzniká to hlavne z toho dôvodu, že sa dáva alebo odkladá hlasovanie k jednotlivým zákonom a potom vznikajú takéto problémy. Keď vládna koalícia má problém dohodnúť sa, prosím vás pekne, súhlasím s pánom Cabajom, aby sa vrátil tento zákon, aby ste sa konečne dohodli a aby sme nerobili takýto cirkus pre ľudí. Ďakujem. J. Migaš, predseda NR SR: Panie poslankyne, páni poslanci, pán poslanec Šepták sa vzdal svojho vystúpenia v rozprave. Čiže uzatváram rozpravu k tomuto bodu. Pán spravodajca, sme pripravení na hlasovanie? Chce sa vyjadriť k rozprave navrhovateľ? Nech sa páči. Je tu návrh pána poslanca Tatára. Navrhovateľ sa chce vyjadriť. Nech sa páči. P. Tatár, poslanec: Vážený pán predseda, vážená pani ministerka, dámy a páni. Krátko len zrekapitulujem. Dnešný stav je taký, že pri dani z darovania a z prevodu a prechodu nehnuteľností tí najbližší príbuzní platia 1 až 5 % dane podľa výšky toho majetku. My navrhujeme 1 % rovnako. Pri druhej skupine, čiže vzdialených príbuzných, to sú súrodenci, bratranci pri dani z dedičstva darovania prevodu a prechodu nehnuteľností dnešný stav je 3 až 10 % podľa výšky toho majetku. My navrhujeme, aby všetci platili pri všetkých týchto daniach, títo vzdialení príbuzní 2 %. Pri cudzích ľuďoch pri dani z dedičstva a z darovania, to je tá tretia skupina, dnešný stav je 7 až 40 %. A pre tretiu skupinu pre cudzích ľudí, ak sa prevádzajú nehnuteľnosti, platí sa od 4 do 20 % podľa výšky majetku. My navrhujeme, aby sa pri všetkých týchto daniach platilo medzi cudzími osobami 4 %. To je návrh poslanecký. Preto sme navrhovali, aby sa tie body z pozmeňujúceho návrhu pána Maňku body č. 6, 7, 8 a 9, aby sa neprijali, aby bolo možné prijať tieto nižšie zjednodušené a nižšie sadzby. Čiže ak tí, ktorí budú hlasovať za body  6, 7, 8 a 9, tak budú hlasovať za to, aby pri dani z dedičstva a dani z darovania ostali tie sadzby 1 až 5, 3 až 10 a 7 až 40 % a zmení sa iba tá daň z prevodu a prechodu nehnuteľností pre tri skupiny, a to na 1, 3 až 6 %. Čiže v tom je ten dosť zásadný rozdiel medzi tým, či prijmeme body 6, 7, 8 a 9 alebo neprijmeme. Druhá vec je. Teda rozdiel v tých dvoch prístupoch je taký, keďže ide o transakčnú daň a všetky tieto majetky už raz boli zdanené daňou z príjmu, rozdiel je teda taký, že tí, ktorí majú viac, tým berieme viac. To je taký rovnostársky prístup. Preto ja to neodporúčam. K pozmeňujúcim návrhom, ktoré som podal ja, tak sťahujem pozmeňujúci návrh č. 1 a 3 a zostáva len ten pozmeňujúci návrh, aby ani občianske združenia nepodliehali dani z dedičstva a z darovania. Čiže to by bolo potom súčasťou § 2 ods. 3 ako nové písm. k) a § 5 ods. 2 nové písm. j). Čiže budeme hlasovať len o tom druhom mojom pozmeňujúcom návrhu. Ďakujem pekne. J. Migaš, predseda NR SR: Tak ďakujem, pán navrhovateľ. Pán spravodajca, máte právo sa vyjadriť. Nie. Panie poslankyne, páni poslanci, pristúpime k hlasovaniu. Poprosím spravodajcu, aby uvádzal hlasovanie k tomuto bodu. Nech sa páči, pán spravodajca. Poprosil by som pokoj, lebo ide o dôležitý zákon, aby sme pozorne sledovali, čo bude prednášať spravodajca a potom hlasovali. Vypnite mobilné telefóny. Nech sa páči, pán spravodajca. V. Maňka, poslanec: Pani poslankyne, páni poslanci, budeme najskôr hlasovať o procedurálnom návrhu pána poslanca Cabaja, ktorý navrhol, aby sme vrátili zákon na dopracovanie. J. Migaš, predseda NR SR: Presne tak. Čiže je to v súlade s rokovacím poriadkom. Prezentujme sa a hlasujme. Hlasujeme o návrhu pána poslanca Cabaja, ktorý v rozprave navrhol, aby zákon bol vrátený na dopracovanie. Hlasujeme o tomto návrhu pána poslanca Cabaja. Podporil ho aj pán Šepták faktickou poznámkou. Hlasujeme o návrhu pána poslanca Cabaja. Hlasujeme. Bol to procedurálny návrh. (Hlasovanie.) Prítomných je 102 poslancov, za návrh 31, proti 57, zdržalo sa 13, nehlasoval 1. Tento procedurálny návrh pána poslanca Cabaja sme neschválili. Ďalej, pán poslanec. V. Maňka, poslanec: Budeme hlasovať ďalej o spoločnej správe, v ktorej sú tri body. O každom bode osobitne. Najprv budeme hlasovať o bode č. 1 s odporučením gestorského výboru schváliť ho. J. Migaš, predseda NR SR: Pán poslanec Cabaj, procedurálny? Pán poslanec Cabaj.